4. การวิจัยและพัฒนา

บริษัทได้ให้ความสำคัญกับการวิจัยและพัฒนามาอย่างต่อเนื่อง
โดยปัจจุบันบริษัทได้จัดงบประมาณสำหรับการทำวิจัยและพัฒนาประมาณ 10 ล้านบาทต่อปี หรือร้อยละ
10 ของกำไรสุทธิหลังหักภาษี และมีการจัดตั้งหน่วยงานวิจัยและพัฒนาขึ้นโดยเฉพาะ
เพื่อวัตถุประสงค์ดังต่อไปนี้ :

-   ติดตามความเคลื่อนไหวและแนวโน้มของเทคโนโลยีและนวัตกรรมใหม่ๆ
    ที่เกี่ยวข้องกับธุรกิจของบริษัท เพื่อให้สามารถนำเสนอและตอบสนองความต้องการของลูกค้าได้
    รวมถึงการนำมาประยุกต์ใช้กับงานได้อย่างเหมาะสม

-   ออกแบบและสร้างสรรค์ผลิตภัณฑ์ใหม่ๆ ของบริษัททั้งทางด้านฮาร์ดแวร์และซอฟต์แวร์
    เพื่อสร้างความได้เปรียบของบริษัทในแง่ต้นทุนและคุณลักษณะของสินค้า
    รวมทั้งลดการพึ่งพาสินค้าจากผู้ผลิตภายนอก

การที่บริษัทมีหน่วยงานวิจัยและพัฒนาและมีผลิตภัณฑ์เป็นของบริษัทเอง
เป็นการสร้างทรัพย์สินทางปัญญา (Intellectual Property)
ที่จะสามารถเปลี่ยนเป็นธุรกิจที่สร้างรายได้เป็นอย่างดีได้ในระยะยาว
สำหรับแนวทางในการพัฒนาและขยายฐานผลิตภัณฑ์นอกจากจะทำโดยการพัฒนาและวิจัยโดยบุคลากรของบริษัท
(In-House Development) แล้ว
เพื่อให้สามารถพัฒนาและขยายฐานได้อย่างรวดเร็วและเพิ่มความสร้างสรรค์ในผลงาน
บริษัทได้สร้างเครือข่ายพันธมิตร (Alliance Network)
ได้มีการเปิดกว้างให้นักพัฒนาอิสระสามารถเสนอผลงานหรือแนวคิดในการพัฒนาทรัพย์สินทางปัญญาที่มีอยู่แก่บริษัท
โดยอาจจะขายลิขสิทธิ์หรือร่วมมือกับบริษัทในการพัฒนาต่อไปให้แล้วเสร็จจนสามารถสร้างรายได้
ทั้งนี้นักพัฒนาเจ้าของผลงานอาจได้รับผลตอบแทนในรูปของเงินสดหรือส่วนแบ่งรายได้
โดยมูลค่าผลตอบแทนหรือสัดส่วนรายได้จะขึ้นอยู่กับความคืบหน้าของผลงานที่นำเสนอต่อบริษัท
ซึ่งเป็นการเพิ่มศักยภาพและโอกาสในการสร้างรายได้ทางการค้า ทั้งนี้คณะกรรมการเทคโนโลยี
(Technology Committee)
และผู้บริหารของบริษัทจะร่วมกันพิจารณาถึงความเป็นไปได้ทั้งทางด้านธุรกิจและทางด้านเทคนิค
และกำหนดผลตอบแทนดังกล่าว

โดยในปี 2548 บริษัทมีงานวิจัยและพัฒนาผลิตภัณฑ์ที่สำคัญ ดังต่อไปนี้

1.  อุปกรณ์อ่านลายนิ้วมือ (Fingerprint Verification & Identification System)

ในปี 2548
บริษัทได้ให้ความสำคัญกับการวิจัยและพัฒนาอุปกรณ์อ่านลายนิ้วมือและระบบซอฟต์แวร์สำหรับการบริหารจัดการ
โดยได้พัฒนาระบบการอ่านลายนิ้วมือสำหรับองค์กรที่มีผู้ใช้งานจำนวนมาก
อุปกรณ์เครื่องอ่านลายนิ้วมือใช้หัวอ่านแบบใหม่ (แบบ Thermal)
มีความสามารถในการเชื่อมโยงกันเข้ากับเครื่องแม่ข่ายผ่านทางระบบเครือข่าย
และระบบซอฟต์แวร์สำหรับใช้งานและบริหารจัดการในรูปแบบของ web application
ซึ่งสามารถใช้งานผ่านเครื่องคอมพิวเตอร์ที่ได้ติดตั้งโปรแกรมช่วยค้นหา (browser) ไว้แล้ว
ทั้งหมดนี้จะทำให้ระบบมีคุณลักษณะพิเศษแบบออนไลน์
โดยข้อมูลของการใช้งานที่เกิดขึ้นจะถูกจัดเก็บในระบบทันทีจึงสามารถแสดงสถานะข้อมูลของระบบล่าสุดได้ตลอดเวลา

ระบบการอ่านลายนิ้วมือที่ได้กล่าวแล้วนี้บริษัทได้ประยุกต์ออกเป็นสองลักษณะ คือ 1)
ระบบบันทึกเวลาด้วยลายนิ้วมือ (Time Attendant System)
ใช้แทนการบันทึกเวลาแบบลงลายมือชื่อซึ่งช่วยอำนวยความสะดวกให้กับผู้ใช้งานซึ่งสามารถลงลายมือชื่อโดยใช้การอ่านลายนิ้วมือ
และฝ่ายบุคคลที่จะสามารถทราบข้อมูลการมาทำงานของพนักงานได้ตามสถานะล่าสุด 2)
ระบบควบคุมการผ่านเข้าออกอาคารที่พักอาศัย (Accomodation Passing Control System)
ระบบนี้ได้ถูกพัฒนาขึ้นสำหรับกลุ่มอาคารพักอาศัยขนาดใหญ่ภายใต้การบริหารจัดการเดียวกัน
ผู้ใช้งานสามารถใช้การอ่านลายนิ้วมือตรวจสอบกับอุปกรณ์อ่านลายนิ้วมือเพื่อผ่านเข้าออกอาคารที่พักอาศัย
ผู้ดูแลระบบสามารถกำหนดนโยบายได้ว่าจะให้บุคคลใด ผ่านเข้าออกได้บ้างที่อาคารใด ณ เวลาใด
ระบบนี้เป็นระบบขนาดใหญ่ซึ่งบริษัทได้พัฒนาให้กับลูกค้าซึ่งมีกลุ่มผู้ใช้ถึงประมาณ 3-4 พันคน
ทั้งสองโครงการที่ได้กล่าวมาแล้วเป็นโครงการลำดับต้น ๆ
ของบริษัทในการวิจัยและพัฒนาอุปกรณ์ให้กับกลุ่มลูกค้าในเชิงพาณิชย์ โดยในปี 2549
บริษัทจะยังคงให้ความสำคัญกับการวิจัยและพัฒนาอยู่อย่างต่อเนื่อง
เพื่อปรับปรุงประสิทธิภาพของระบบการทำงานให้ดียิ่ง ๆ ขึ้น เพื่อให้มีขนาดที่กะทัดรัด ใช้งานง่าย
สะดวกสบาย ต้นทุนต่ำ รวมทั้งมีความน่าเชื่อถือและความแม่นยำสูงในการตรวจสอบ
โดยเฉพาะการวางโครงสร้างพื้นฐานระบบความปลอดภัยภายใน
ซึ่งสามารถนำไปใช้งานร่วมกับอุปกรณ์และโปรแกรมประยุกต์ (Application Software) ต่าง ๆ
ได้

2.  เทคโนโลยีเกี่ยวกับรหัสสัญญาณแบบใช้คลื่นความถี่วิทยุ หรือ RFID (Radio Frequency
    Identification)

ในช่วงปีที่ผ่านมาแม้ว่าจะยังไม่มีความชัดเจนมากนักในด้านของแนวนโยบายจากภาครัฐในการนำเทคโนโลยีเกี่ยวกับรหัสสัญญาณแบบใช้คลื่นความถี่วิทยุ
(RFID) มาใช้งานในประเทศไทย
หลังจากที่ทั่วโลกมีกระแสความตื่นตัวในการนำมาใช้งานในธุรกิจต่าง ๆ มากขึ้น
โดยเฉพาะการประยุกต์ใช้ในเชิงธุรกิจ อาทิ การจัดสรรคลื่นความถี่ในการใช้งาน
รวมถึงความรู้ความเข้าใจของกลุ่มลูกค้า ประสิทธิภาพการใช้งาน
การขาดแคลนบุคลากรที่มีความเชี่ยวชาญ และราคาของอุปกรณ์ที่ยังมีแนวโน้มที่สูง
แต่บริษัทก็ยังคงให้ความสำคัญในการวิจัยและพัฒนาเทคโนโลยีดังกล่าวอยู่อย่างต่อเนื่อง
เนื่องจากเป็นเทคโนโลยีที่จะมีบทบาทสำคัญมากขึ้นต่อธุรกิจโลกในอนาคต
เพื่อสามารถตอบสนองความต้องการกลุ่มลูกค้าให้มากที่สุด โดยในปี 2548
บริษัทมีการพัฒนาเทคโนโลยีดังกล่าวให้กับลูกค้ารายหนึ่งที่ให้ความสนใจในการนำเทคโนโลยีดังกล่าวมาประยุกต์ใช้ในกระบวนการผลิตอุตสาหกรรม
ซึ่งมีการส่งออกไปจำหน่ายยังหลายประเทศทั่วโลก
โดยปัจจุบันอยู่ระหว่างการศึกษาวิจัยในการนำเทคโนโลยีดังกล่าวมาทดลองใช้
ซึ่งที่ผ่านมาถือได้ว่ามีความคืบหน้าและประสบผลสำเร็จเป็นอย่างดี
รวมทั้งได้เข้าร่วมเป็นหนึ่งในคณะทำงานโครงการนำร่องยกระดับท่าเรือแหลมฉบังให้เป็นท่าขนส่งอิเล็กทรอนิกส์
(e-Port) ร่วมกับหน่วยงานภาครัฐและบริษัทต่าง ๆ ในการประยุกต์ใช้เทคโนโลยีดังกล่าว
เพื่อช่วยเพิ่มประสิทธิภาพและความรวดเร็วในการขนส่งสินค้าและการบริการ
ซึ่งเป็นส่วนหนึ่งตามแผนยุทธศาสตร์การพัฒนาระบบโลจิสติกส์ของประเทศ
สู่การเป็นศูนย์กลางโลจิสติกส์ของภูมิภาคอินโดจีน
เพื่อเพิ่มขีดความสามารถด้านการแข่งขันของไทยต่อไป อย่างไรก็ดี
ภายหลังจากที่คณะกรรมการกิจการโทรคมนาคมแห่งชาติ (กทช.)
ได้อนุมัติการจัดสรรคลื่นความถี่สำหรับใช้งานที่ 920-925 MHz ในย่าน UHF เมื่อปลายปี 2548
ทำให้หลายฝ่ายเชื่อมั่นว่าภายในระยะ 2
ปีนับจากนี้จะมีการใช้งานเทคโนโลยีดังกล่าวนี้แพร่หลายกว้างขวางขึ้นในประเทศไทย
รวมถึงทิศทางตลาดโลกที่เริ่มมุ่งนำเทคโนโลยีดังกล่าวเข้ามาประยุกต์ใช้งานร่วมกับธุรกิจ
เพื่อเสริมศักยภาพด้านการแข่งขันและลดต้นทุน
ประกอบกับราคาของชิปคลื่นความถี่มีแนวโน้มที่จะลดลงอย่างต่อเนื่อง
โดยคาดว่ามูลค่าในตลาดโลกของเทคโลยีดังกล่าวในปี 2549 ทั้งในส่วนของชิป ซอฟต์แวร์
และอุปกรณ์รองรับจะอยู่ที่ประมาณ 3 พันล้านเหรียญสหรัฐ
จะเป็นส่วนสำคัญในการช่วยผลักดันการเติบโตและพัฒนาเทคโนโลยีดังกล่าวมากขึ้นในประเทศ
ซึ่งขณะนี้บริษัทถือได้ว่ามีศักยภาพและความพร้อมอย่างเต็มที่เพื่อรองรับการแข่งขัน
ในการพัฒนาเทคโนโลยีดังกล่าวนี้ให้แก่ลูกค้า

3.  ซอฟต์แวร์เสรี (Open Source Software)

บริษัทได้แสวงหาและรวบรวมข้อมูลของซอฟต์แวร์เสรี (Open Source Software)
ของระบบงานต่าง ๆ เช่น ระบบปฏิบัติการ (Operating System) ระบบรักษาความปลอดภัย
(Security System) โปรแกรมประยุกต์สำหรับคอมพิวเตอร์แม่ข่าย Application Server,
Web Server และ Mail Server
โดยนำมาทดสอบและทดลองใช้งานเพื่อสร้างชุดโปรแกรมที่มีคุณลักษณะที่ดีและสามารถทำงานเข้ากันได้
เพื่อตอบสนองตรงตามความต้องการของลูกค้าที่มีแนวโน้มเริ่มหันไปใช้งานระบบซอฟต์แวร์เสรีมากขึ้น
เพื่อลดต้นทุนการดำเนินงาน โดยในปี 2548
บริษัทมีโครงการพัฒนางานในส่วนดังกล่าวที่น่าสนใจคือการพัฒนาระบบ Mail และ Web Mail
ให้กับกระทรวงทรัพยากรธรรมชาติและสิ่งแวดล้อม และ Qmail
ให้กับสำนักงานคณะกรรมการป้องกันและปราบปรามยาเสพติด (ปปส.)
รวมทั้งโปรแกรมประยุกต์สำหรับคอมพิวเตอร์แม่ข่าย (Application Server)
ให้ทางตลาดหลักทรัพย์แห่งประเทศไทย
ตลอดจนการพัฒนาระบบซอฟต์แวร์หรือโปรแกรมซึ่งสามารถเชื่อมและประสานงานอุปกรณ์ต่าง ๆ
(Hardware) ให้ทำงานร่วมกันได้ ซึ่งถือเป็นส่วนหนึ่งของรูปแบบการให้บริการแก่ลูกค้า
(Additional Services) ซึ่งจะช่วยให้ลูกค้าสามารถตัดสินใจซื้อผลิตภัณฑ์ของบริษัทได้ง่ายขึ้น
โดยในปี 2549 บริษัทยังคงมีนโยบายให้ความสำคัญกับการพัฒนาระบบซอฟต์แวร์เสรีต่าง ๆ มากขึ้น
เพื่อสามารถนำมาประยุกต์ใช้ได้ตรงตามความต้องการของลูกค้าในแต่ละองค์กรธุรกิจ
ซึ่งบริษัทเชื่อมั่นว่าจะได้รับความสนใจและการตอบรับที่ดีมากขึ้นจากกลุ่มลูกค้า

4.  โปรแกรมประยุกต์เพื่อการใช้งานโทรศัพท์มือถือในรูปแบบอื่นนอกเหนือจากเสียง (Non-voice
    Mobile Application)

การพัฒนาเกมส์บนโทรศัพท์มือถือของบริษัทในช่วงปีที่ผ่านมาถือได้ว่ามีความคืบหน้ามากขึ้นเป็นลำดับ
ภายหลังเข้าร่วมทุนกับบริษัท พรอมท์นาว จำกัด และบริษัท แอดวานซ์ อินเทลลิเจนซ์ โมเดิร์นนิตี้
จำกัด เมื่อปี 2547 เพื่อขยายขอบเขตการดำเนินธุรกิจในด้านดังกล่าว
เนื่องจากเล็งเห็นว่าเป็นธุรกิจที่มีแนวโน้มการเติบโตดีในอนาคต
จากปริมาณผู้ใช้โทรศัพท์มือถือที่มีมากขึ้นเรื่อย ๆ รวมทั้งการขยายความต้องการใช้งานไปสู่รูปแบบอื่น
(Non-voice Application) นอกเหนือจากเพื่อการสื่อสารทางด้านเสียงเพียงอย่างเดียว
โดยบริษัทได้เริ่มนำผลิตภัณฑ์เกมส์ออกเปิดตัวอย่างเป็นทางการครั้งแรกเมื่อเดือนกุมภาพันธ์ 2547
โดยจัดจำหน่ายในตลาดภายในประเทศในรูปแบบของแพคเกจเกมส์ และใช้ชื่อตราสินค้าว่า Game
Yuppie สำหรับบริษัท พรอมท์นาว จำกัด และ Aimadvance สำหรับบริษัท แอดวานซ์
อินเทลลิเจนซ์ โมเดิร์นนิตี้ จำกัด ซึ่งได้รับการตอบรับเป็นอย่างดีจากกลุ่มลูกค้า
โดยมีการจัดจำหน่ายผ่านช่องทางการตลาดที่สำคัญ อาทิ ผู้ประกอบการโทรศัพท์มือถือ (Mobile
Phone Operator) ผู้ให้บริการรวบรวมเนื้อหา (Content Aggregator) หรือตัวแทนต่าง ๆ
(Distributors) โดยรูปแบบของธุรกิจแบ่งเป็นสองประเภทคือลักษณะการขายลิขสิทธิ์ให้
และได้รับส่วนแบ่งจากการดาวน์โหลดของผู้ใช้ (Revenue Sharing)
ซึ่งในปีที่ผ่านมาบริษัทมีการจัดกิจกรรมแผนงานส่งเสริมด้านการตลาดอย่างต่อเนื่องในการนำผลิตภัณฑ์ดังกล่าวออกจำหน่าย
เพื่อเป็นการตอกย้ำตราสินค้า
จึงทำให้ผลิตภัณฑ์เกมส์ของบริษัทเป็นที่รู้จักแพร่หลายในตลาดเมืองไทยมากขึ้น
โดยล่าสุดบริษัทได้พัฒนาเกมส์ดังกล่าวแล้วเสร็จและจดลิขสิทธิ์เป็นเจ้าของจำนวนทั้งสิ้น 115 เกมส์
รวมทั้งได้มีผู้จัดจำหน่ายเกมส์ต่าง ๆ
ติดต่อเพื่อให้บริษัทเป็นตัวแทนจัดจำหน่ายและให้บริการเกมส์ในประเทศแล้วจำนวนหลายราย

สาเหตุที่ทำให้ผลิตภัณฑ์เกมส์ของบริษัทได้รับความสนใจจากกลุ่มผู้ใช้เป็นอย่างดี
เนื่องจากมีรูปแบบการทำเกมส์ที่เป็นภาษาไทยในรูปแบบไทย ๆ และตัวการ์ตูนที่สดใส
สามารถรองรับมือถือได้หลายรุ่นหลายระบบ ทำให้ง่ายต่อการเล่นและเข้าใจ
และเข้าถึงผู้ใช้โทรศัพท์ได้อย่างทั่วถึงครอบคลุมตลาด
จึงทำให้บริษัทสามารถป้อนเกมส์เข้าสู่ตลาดได้อย่างต่อเนื่องและต่อสู้กับคู่แข่งขันได้
ซึ่งส่วนใหญ่จะนำเข้าเกมส์มาจากต่างประเทศ นอกจากนี้
บริษัทยังมีการขยายตลาดเกมส์ดังกล่าวไปสู่ต่างประเทศ
โดยได้มีการแต่งตั้งตัวแทนจำหน่ายเกมส์ในประเทศที่มีการใช้งานโทรศัพท์มือถืออย่างแพร่หลาย อาทิ
จีน สิงคโปร์ และไต้หวัน และได้ร่วมเป็นพันธมิตรทางธุรกิจกับหลายบริษัท อาทิ บริษัท แอดวานซ์
อินโฟเซอร์วิส จำกัด (มหาชน) บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) บริษัท
ฮัทชิสัน ซีเอที ไวร์เลส มัลติมีเดีย จำกัด และบริษัท ทรูมูฟ จำกัด
รวมถึงตัวแทนจำหน่ายในต่างประเทศ อาทิ S-Concept Wireless Pte Ltd. และ App2Go
Co.,Ltd. ซึ่งนอกเหนือจากการพัฒนาเกมส์บนโทรศัพท์มือถือแล้ว
บริษัทยังมีการพัฒนาโปรแกรมประยุกต์เพื่อการใช้งานโทรศัพท์มือถือในรูปแบบที่สนับสนุนการทำธุรกรรมขององค์กร
(Mobile Business Application) และส่วนบุคคล
เพื่อรองรับและสนับสนุนรูปแบบการใช้ชีวิตของคนในยุคปัจจุบันออกสู่ตลาด
ซึ่งจะส่งผลให้บริษัทสามารถก้าวสู่การเป็นผู้ผลิตเกมส์รายใหญ่สุดของประเทศ
รวมทั้งผู้นำด้านการพัฒนาซอฟต์แวร์และสร้างสรรค์สื่อเพื่อความบันเทิงบนอุปกรณ์พกพาทั้งในและต่างประเทศ
ซึ่งจะช่วยให้บริษัทสามารถขยายฐานธุรกิจได้กว้างขึ้น
โดยเฉพาะการให้บริการเกมส์ออนไลน์บนมือถือ (Mobile Game Content)
รวมทั้งเสริมสร้างความเป็นผู้นำธุรกิจด้านเทคโนโลยีสารสนเทศให้แข็งแกร่งมากขึ้น
เพื่อการพัฒนาทรัพย์สินทางปัญญาของบริษัทอย่างต่อเนื่อง